Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση απόφασης του Συμβουλίου σχετικά με τις κατευθυντήριες γραμμές για τις πολιτικές απασχόλησης των κρατών μελών»

[COM(2022) 241 final]

(2022/C 486/22)

Εισηγήτρια: η κ. Mariya MINCHEVA

Αίτηση γνωμοδότησης Συμβούλιο της Ευρωπαϊκής Ένωσης, 14.6.2022 Νομική βάση Άρθρο 148 παράγραφος 2 της Συνθήκης για τη λειτουργία της Ευρωπαϊκής Ένωσης Αρμόδιο τμήμα Απασχόληση, κοινωνικές υποθέσεις, δικαιώματα του πολίτη Υιοθετήθηκε από το τμήμα 6.9.2022 Υιοθετήθηκε από την ολομέλεια 22.9.2022 Σύνοδος ολομέλειας αριθ. 572 Αποτέλεσμα της ψηφοφορίας (υπέρ/κατά/αποχές) 146/0/2

1. Συμπεράσματα και συστάσεις

1.1. Γενικότερα, η Ευρωπαϊκή Οικονομική και Κοινωνική Επιτροπή (ΕΟΚΕ) κρίνει ότι οι προτεινόμενες κατευθυντήριες γραμμές για τις πολιτικές απασχόλησης των κρατών μελών είναι κατάλληλες και ότι αντιμετωπίζουν τα πιο επείγοντα ζητήματα στην αγορά εργασίας.

1.2. Η ΕΟΚΕ εφιστά την προσοχή στην τρέχουσα αυξανόμενα αβέβαιη γεωπολιτική κατάσταση, της οποίας ο αντίκτυπος στη μελλοντική ζήτηση αναμένεται να επηρεάσει τις επενδυτικές αποφάσεις των εταιρειών και την ασφάλεια των θέσεων εργασίας και να καθυστερήσει την υλοποίηση των επενδυτικών σχεδίων τόσο από τον ιδιωτικό όσο και από τον δημόσιο τομέα. Λαμβάνοντας υπόψη τον υψηλό πληθωρισμό και την αύξηση των τιμών της ενέργειας που έχουν σοβαρό αντίκτυπο στην αγοραστική δύναμη, καθώς και την αναμενόμενη ύφεση, είναι ακόμη πιο αναγκαίο να διασφαλιστεί ότι υπάρχει ανταγωνιστική βάση για βιώσιμες επενδύσεις. Τα κράτη μέλη θα πρέπει να εργαστούν για την επίτευξη μιας πραγματικά ολοκληρωμένης εσωτερικής αγοράς και να βοηθήσουν τις ΜΜΕ να επεκταθούν.

1.3. Σε αυτό το ταραχώδες πλαίσιο, πρέπει να ληφθούν μέτρα για την ενίσχυση τόσο του ρόλου των κοινωνικών εταίρων όσο και της συμμετοχής τους στον σχεδιασμό και την εφαρμογή εργασιακών, κοινωνικών και οικονομικών μεταρρυθμίσεων και πολιτικών, μεταξύ άλλων, μέσω της ανάπτυξης των ικανοτήτων τους. Αυτό είναι επίσης σημαντικό για την εφαρμογή του ευρωπαϊκού πυλώνα κοινωνικών δικαιωμάτων και των εθνικών σχεδίων ανάκαμψης και ανθεκτικότητας. Οι οργανώσεις της κοινωνίας των πολιτών που δραστηριοποιούνται στους τομείς της απασχόλησης και των κοινωνικών ζητημάτων, οι πάροχοι εκπαιδευτικών και κοινωνικών υπηρεσιών, οι κοινωνικές επιχειρήσεις και οι οργανώσεις κοινωνικής πρόνοιας χρειάζονται ένα ευνοϊκό περιβάλλον για την παροχή υπηρεσιών σε ευάλωτες ομάδες πολιτών.

1.4. Καθώς οι ελλείψεις εργατικού δυναμικού έχουν αρχίσει και πάλι να αυξάνονται, θα πρέπει να εφαρμοστούν αποτελεσματικά μέτρα, προκειμένου να ενθαρρυνθούν οι κοινωνικοί εταίροι να εργαστούν σε σχέση με τις ανάγκες απόκτησης δεξιοτήτων σε εθνικό επίπεδο και η δράση να είναι προσαρμοσμένη σε μεμονωμένους τομείς και τοπικές καταστάσεις. Δεδομένων των γρήγορων τεχνολογικών εξελίξεων και της διττής μετάβασης, η «διάρκεια ζωής» των ήδη αποκτηθέντων δεξιοτήτων και ικανοτήτων μικραίνει ολοένα και περισσότερο και αυξάνεται η σημασία της διά βίου απόκτησης σχετικών δεξιοτήτων και ικανοτήτων τόσο για τους εργαζομένους όσο και για τις επιχειρήσεις. Η κινητικότητα των εργαζομένων εντός της ΕΕ και η νόμιμη μετανάστευση εργατικού δυναμικού θα πρέπει να ενθαρρυνθούν.

1.5. Η ΕΟΚΕ θεωρεί ότι απαιτείται η ανάληψη συνδυασμένης δράσης μέσω διαφόρων μέσων και μέτρων πολιτικής, τα οποία αποτελούν αντικείμενο διαπραγμάτευσης από τους κοινωνικούς εταίρους, για τη μείωση της φτώχειας των εργαζομένων. Εκτός από τους αξιοπρεπείς μισθούς, συμπεριλαμβανομένων των επαρκών κατώτατων μισθών, τα εν λόγω μέσα πολιτικής μπορούν να περιλαμβάνουν καλώς σχεδιασμένα και προσωρινά οικονομικά κίνητρα, τα οποία συνοδεύονται από στοχευμένα και αποτελεσματικά μέτρα για την απόκτηση και την αναβάθμιση των δεξιοτήτων. Τα κράτη μέλη θα πρέπει να ενθαρρύνονται και να τους παρέχεται στήριξη για την εφαρμογή τους με συντονισμένο τρόπο.

1.6. Ιδιαιτέρως σημαντική είναι η στοχευμένη στήριξη για τους μακροχρόνια άνεργους και/ή για τον μη ενεργό πληθυσμό, καθώς αυξάνει τις πιθανότητές τους για επιστροφή στην αγορά εργασίας και αποτελεί σημαντικό παράγοντα για τη διατήρηση των θέσεων εργασίας. Καθώς η πανδημία έχει πλήξει ιδιαίτερα τους νέους, μέτρα πολιτικής ειδικά για τους νέους, χωρίς αποκλεισμούς και μελλοντοστρεφή είναι μείζονος σημασίας ώστε να διασφαλιστεί ότι οι νέοι δεν παραμελούνται.

1.7. Προκειμένου να μειωθεί το ποσοστό αεργίας, πρέπει να καταβληθούν προσπάθειες με στόχο να επιστρέψουν στην αγορά εργασίας εκείνοι που απέχουν περισσότερο από αυτήν. Εάν ρυθμιστούν σωστά μέσω νομοθεσίας ή συλλογικών διαπραγματεύσεων σε εθνικό επίπεδο, οι διάφορες μορφές εργασίας, η ευελιξία στην εργασία και η τηλεργασία θα μπορούσαν να αποτελέσουν σημαντικούς παράγοντες ώστε να καταστεί δυνατή η εύρεση εργασίας από ευάλωτες ομάδες. Οι δημόσιες υπηρεσίες απασχόλησης θα πρέπει να ενισχυθούν, μεταξύ άλλων, μέσω της ψηφιοποίησης των υπηρεσιών τους και της προώθησης της συνεργασίας με ιδιωτικές υπηρεσίες απασχόλησης και άλλους σχετικούς φορείς της αγοράς εργασίας.

1.8. Τα κράτη μέλη, ειδικά εκείνα που αναγνωρίζεται πως έχουν χαμηλές επιδόσεις στον κοινωνικό πίνακα αποτελεσμάτων, θα πρέπει να ενθαρρυνθούν, μεταξύ άλλων, μέσω της συνεπούς χρήσης πόρων της ΕΕ, για τη διευκόλυνση ενός ευνοϊκού πλαισίου για τους εργοδότες ώστε να προσλαμβάνουν άτομα με αναπηρία ή για την ενεργοποίηση ευκαιριών αυτοαπασχόλησης όπου αυτό είναι δυνατόν. Οι φορείς της κοινωνικής οικονομίας διαδραματίζουν εν προκειμένω καίριο ρόλο σε ό,τι αφορά τη στήριξη και την υλοποίηση έργων στον τομέα της απασχόλησης.

1.9. Τα μέτρα για τη γεφύρωση του μισθολογικού χάσματος μεταξύ των φύλων παραμένουν σημαντικά και οι κύριες αιτίες του ζητήματος αυτού θα πρέπει να αντιμετωπιστούν. Η πρόταση οδηγίας για τη διαφάνεια των αμοιβών, η οποία βρίσκεται επί του παρόντος υπό συζήτηση, θα πρέπει να ενισχύσει την εφαρμογή της αρχής της ίσης αμοιβής μεταξύ ανδρών και γυναικών για εργασία ίσης αξίας, ως ένα από τα μέτρα για την αντιμετώπιση του μισθολογικού χάσματος μεταξύ των φύλων, χωρίς ωστόσο να παραβλέπονται οι ανησυχίες σχετικά με πρόσθετες επιβαρύνσεις για τις επιχειρήσεις και ιδίως για τις ΜΜΕ.

1.10. Λαμβάνοντας υπόψη ζητήματα όπως ο ολοένα γηράσκων πληθυσμός, το αυξημένο προσδόκιμο ζωής και το συρρικνούμενο εργατικό δυναμικό, οι προκλήσεις που συνδέονται με τα συστήματα κοινωνικής ασφάλισης και ιατροφαρμακευτικής περίθαλψης στα κράτη μέλη πρέπει να εξεταστούν προσεκτικά προκειμένου να διατηρηθεί η επάρκεια και η οικονομική βιωσιμότητα των συνταξιοδοτικών συστημάτων. Απαιτείται η ανάληψη δράσης για τη διεύρυνση του εργατικού δυναμικού μέσω πιο συμπεριληπτικών αγορών εργασίας, μεταξύ άλλων με την ενεργοποίηση ομάδων που επί του παρόντος είναι αποκλεισμένες από την αγορά εργασίας ή υποεκπροσωπούνται σε αυτήν.

1.11. Μόλις η οδηγία για την προσωρινή προστασία τέθηκε σε ισχύ, τα κράτη μέλη έδρασαν γρήγορα για την προσαρμογή των εθνικών τους ρυθμιστικών πλαισίων, ώστε να έχουν την ικανότητα στήριξης Ουκρανών προσφύγων και υπηκόων τρίτων χωρών που ζούσαν στην Ουκρανία, αλλά οι οποίοι εγκατέλειψαν τη χώρα και έχουν καταφύγει στην Ευρώπη λόγω του πολέμου. Οποιαδήποτε σημεία συμφόρησης πρέπει να αντιμετωπιστούν.

2. Γενικές παρατηρήσεις και πλαίσιο

2.1. Κατά τη διάρκεια του κύκλου του 2022, το Ευρωπαϊκό Εξάμηνο συνέχισε τον εκτεταμένο συντονισμό της οικονομικής πολιτικής και της πολιτικής απασχόλησης, ενώ προσαρμόστηκε περαιτέρω σύμφωνα με τις απαιτήσεις εφαρμογής του μηχανισμού ανάκαμψης και ανθεκτικότητας. Οι εκθέσεις ανά χώρα που δημοσιεύτηκαν τον Μάιο του 2022 ( 1 ) περιλαμβάνουν αξιολόγηση της προόδου που πραγματοποιήθηκε σχετικά με την εφαρμογή του ευρωπαϊκού πυλώνα κοινωνικών δικαιωμάτων και του σχεδίου δράσης του, στοιχεία που θέτουν κοινωνικούς στόχους και δείκτες που αποτελούν αναπόσπαστο κομμάτι του Εξαμήνου και των εθνικών σχεδίων ανάκαμψης και ανθεκτικότητας. Η σύνδεση με τον κοινωνικό πίνακα αποτελεσμάτων παρέχει στοχευμένη αξιολόγηση της εφαρμογή του σχεδίου δράσης. Οι ειδικές συστάσεις ανά χώρα έχουν εξορθολογιστεί.

2.2. Το 2021 οι κατευθυντήριες γραμμές για τις πολιτικές απασχόλησης των κρατών μελών που παρατίθενται στο παράρτημα της απόφασης (ΕΕ) 2020/1512 του Συμβουλίου διατηρήθηκαν χωρίς αλλαγές. Το 2022, η Ευρωπαϊκή Επιτροπή πρότεινε ορισμένες τροποποιήσεις, που αντικατοπτρίζουν πρόσφατες πρωτοβουλίες πολιτικής και προσθέτουν νέα στοιχεία που συνδέονται με τη ρωσική εισβολή στην Ουκρανία. Η ΕΟΚΕ χαιρετίζει την εστίαση της Ευρωπαϊκής Επιτροπής στο μετά την πανδημία COVID-19 περιβάλλον, η οποία στοχεύει στη διασφάλιση της βιώσιμης ανάπτυξης.

2.3. Ο πόλεμος στην Ουκρανία έχει επιδεινώσει τις διαταραχές στον εφοδιασμό και αυξήσει την αβεβαιότητα. Επίσης, η οικονομία της ΕΕ είναι έμμεσα εκτεθειμένη στην υγειονομική κατάσταση που σχετίζεται με τη νόσο COVID-19 σε άλλες περιοχές. Όσον αφορά τις οικονομικές προοπτικές στην ΕΕ, αναμένεται χαμηλότερη ανάπτυξη και υψηλότερος πληθωρισμός, ειδικά για το 2022 ( 2 ) . Τα υψηλά ποσοστά πληθωρισμού και η απότομη αύξηση των τιμών της ενέργειας και του φυσικού αερίου αυξάνουν την πίεση που ασκείται στις επιχειρήσεις (και στην ανταγωνιστικότητά τους) και στα νοικοκυριά (και την αγοραστική τους δύναμη). Η κατάσταση αυτή αναπόφευκτα θα επηρεάσει την ικανότητα ορισμένων επιχειρήσεων για δημιουργία νέων θέσεων εργασίας και θα αποτελέσει πρόκληση για τα συστήματα κοινωνικής προστασίας τους επόμενους μήνες, απαιτώντας τη θέσπιση στοχευμένων πολιτικών για τη στήριξη των μεταβάσεων στην αγορά εργασίας.

2.4. Ενώ στοχεύουν στη διασφάλιση της συμπεριληπτικότητας και της δικαιοσύνης, οι πολιτικές απασχόλησης των κρατών μελών θα πρέπει επίσης να αντικατοπτρίζουν τις οικονομικές και κοινωνικές εξελίξεις. Ο αντίκτυπος των πολιτικών για την αγορά εργασίας θα πρέπει να αξιολογείται προσεκτικά έτσι ώστε να ενθαρρύνουν τη βιώσιμη ανάπτυξη και όχι να επιφέρουν μειωμένα ποσοστά απασχόλησης, θέσεις εργασίας χαμηλότερης ποιότητας και μειωμένη αγοραστική δύναμη για τους ανθρώπους. Θα πρέπει να δοθεί μεγαλύτερη προσοχή στις ελλείψεις εργατικού δυναμικού και δεξιοτήτων και θα πρέπει να ακολουθήσουν συγκεκριμένες συστάσεις πολιτικής και πρωτοβουλίες σύμφωνα με το σχέδιο δράσης του ευρωπαϊκού πυλώνα κοινωνικών δικαιωμάτων.

3. Ειδικές παρατηρήσεις

3.1. Κατευθυντήρια γραμμή 5: Τόνωση της ζήτησης εργασίας

3.1.1 Η βιώσιμη ανάπτυξη, η δημιουργία ποιοτικών θέσεων εργασίας και η συμμετοχή στην απασχόληση (συμπεριλαμβανομένων μεγαλύτερων ηλικιακά και νεότερων ανθρώπων, γυναικών, ανθρώπων που είναι πιο απομακρυσμένοι από την αγορά εργασίας, μη ενεργού πληθυσμού κ.λπ.) παραμένουν σημαντικές οικονομικές και κοινωνικές προκλήσεις για την Ευρώπη. Για την αντιμετώπισή τους, πρέπει να διασφαλιστεί μια ανταγωνιστική βάση για επενδύσεις, με την αξιοποίηση του δυναμικού της πράσινης και της ψηφιακής μετάβασης. Η ΕΟΚΕ επικροτεί την ενθάρρυνση της Ευρωπαϊκής Επιτροπής προς τα κράτη μέλη, προκειμένου να δημιουργήσουν ένα επιχειρηματικό περιβάλλον ικανό να προωθεί την υπεύθυνη επιχειρηματικότητα και την πραγματική αυτοαπασχόληση, να μειώνει τον διοικητικό φόρτο, να εργάζεται για την επίτευξη μιας πραγματικά ολοκληρωμένης εσωτερικής αγοράς και να βοηθά τις ΜΜΕ να επεκταθούν. Η ΕΟΚΕ συνιστά θερμά η κατευθυντήρια γραμμή 5 να συνεχίσει να καλύπτει τις πολύ μικρές επιχειρήσεις.

3.1.2 Η τόνωση της ζήτησης εργατικού δυναμικού σε ολόκληρη την ΕΕ μπορεί να επιτευχθεί με την αύξηση των επενδύσεων, ιδίως των παραγωγικών, σε βασικούς τομείς της οικονομίας, με την αντιμετώπιση των επαχθών επιπτώσεων των φόρων στην εργασία, όπου αυτό είναι αναγκαίο, χωρίς αποδυνάμωση της κοινωνικής προστασίας και με εξασφάλιση εσόδων για τη βιωσιμότητα των συστημάτων κοινωνικής πρόνοιας, με την ενίσχυση της καταπολέμησης της φοροδιαφυγής, της φορολογικής απάτης και της άτυπης οικονομίας, με το να καταστούν διαθέσιμες για τους εργοδότες και τους εργαζομένους διάφορες μορφές εργασίας, οι οποίες ρυθμίζονται από τη νομοθεσία ή τις συλλογικές διαπραγματεύσεις, ενώ παράλληλα καταβάλλονται προσπάθειες για τη βελτίωση των συνθηκών εργασίας σε νέες μορφές εργασίας, ώστε να καταστούν ελκυστικές για τους εργαζομένους.

3.1.3 Η αυξανόμενα αβέβαιη γεωπολιτική κατάσταση και ο αντίκτυπός της στη μελλοντική ζήτηση αναμένεται να επηρεάσουν τις επενδυτικές αποφάσεις των εταιρειών και την ασφάλεια των θέσεων εργασίας και να καθυστερήσουν την υλοποίηση των επενδυτικών σχεδίων τόσο από τον ιδιωτικό όσο και από τον δημόσιο τομέα. Εξαιτίας του πληθωρισμού, τα ποσοστά ανάπτυξης πέφτουν και οι πραγματικοί μισθοί αναμένεται να συρρικνωθούν πριν να αυξηθούν μετρίως το επόμενο έτος. Η ΕΟΚΕ επισημαίνει την άποψη της Ευρωπαϊκής Επιτροπής σύμφωνα με την οποία, σε ορισμένους τομείς, οι ανησυχίες σχετικά με την ασφάλεια των θέσεων εργασίας πιθανότατα να συνεχίσουν να παίζουν πρωταρχικό ρόλο στις μισθολογικές συμφωνίες ( 3 ) . Ο πληθωρισμός ασκεί πίεση στις αυξήσεις των μισθών και στην αγοραστική δύναμη. Για την αποτροπή μιας πολύ επικίνδυνης σπειροειδής ανέλιξης μισθών και τιμών και για την αύξηση της παραγωγικότητας, είναι σημαντικό να υπάρχει χώρος για τους κοινωνικούς εταίρους για τη βελτίωση της κάλυψης και των πρακτικών των συλλογικών διαπραγματεύσεων σε τομεακό και εταιρικό επίπεδο, όπου θα μπορούσαν να υλοποιηθούν συγκεκριμένες δράσεις.

3.1.4 Ταυτόχρονα, χρειάζονται διαρθρωτικά μέτρα για την αγορά εργασίας, προκειμένου να δημιουργηθούν ευκαιρίες ποιοτικής απασχόλησης. Η κινητικότητα των εργαζομένων εντός της ΕΕ και η νόμιμη μετανάστευση εργατικού δυναμικού θα πρέπει να ενθαρρυνθούν. Η ΕΟΚΕ αναμένει ότι η δέσμη μέτρων της Ευρωπαϊκής Επιτροπής της 27ης Απριλίου 2022 με τίτλο Νόμιμη μετανάστευση — Προσέλκυση δεξιοτήτων και ταλέντων στην ΕΕ θα παράσχει σημαντική στήριξη στην αγορά εργασίας της ΕΕ.

3.1.5 Η ΕΟΚΕ χαιρετίζει τόσο την έμφαση που δίνεται στην κυκλική οικονομία ως τομέα με δυνατότητα δημιουργίας θέσεων εργασίας όσο και τη στήριξη σε τομείς/περιφέρειες όπου η πράσινη μετάβαση έχει ιδιαίτερο αντίκτυπο λόγω της τομεακής τους ειδίκευσης/της περιφερειακής συγκέντρωσης ενός συγκεκριμένου είδους βιομηχανίας.

3.1.6 H ΕΟΚΕ εφιστά επίσης την προσοχή στο ψήφισμα, το οποίο εγκρίθηκε από την 110η Διεθνή Διάσκεψη Εργασίας σχετικά με την προσθήκη της αρχής ενός ασφαλούς και υγιούς περιβάλλοντος εργασίας στη διακήρυξη της Διεθνούς Οργάνωσης Εργασίας σχετικά με τις θεμελιώδεις αρχές και τα δικαιώματα εργασίας και υπογραμμίζει τη συνεχή ανάγκη για επένδυση στη νοοτροπία πρόληψης ατυχημάτων, επαγγελματικών ασθενειών και κινδύνων στον χώρο εργασίας.

3.1.7 Η ΕΟΚΕ θεωρεί ότι οι επαρκείς κατώτατοι μισθοί, είτε αυτοί καθορίζονται από τον νόμο ή από συλλογικές συμβάσεις, αποτελούν πολύτιμο εργαλείο για την αντιμετώπιση της φτώχειας των εργαζομένων. Ωστόσο, δεν επαρκούν από μόνοι τους και η συνδυαστική δράση από διάφορα μέσα πολιτικής είναι απαραίτητη. Τα εν λόγω μέσα πολιτικής μπορούν να περιλαμβάνουν καλώς σχεδιασμένα και προσωρινά οικονομικά κίνητρα, αναδιαμορφώνοντας το αναδιανεμητικό αποτέλεσμα του φορολογικού συστήματος, κατά περίπτωση, κ.λπ. Τα χρηματοδοτικά μέσα θα πρέπει να συνδυάζονται με στοχευμένα και αποτελεσματικά μέτρα για την απόκτηση και την αναβάθμιση δεξιοτήτων, καθώς οι εργαζόμενοι χαμηλής ειδίκευσης αντιμετωπίζουν υψηλότερο κίνδυνο εργασιακής φτώχειας σε σύγκριση με τους εργαζομένους υψηλής ειδίκευσης (19 % έναντι 4,9 %) ( 4 ) . Τα κράτη μέλη θα πρέπει να ενθαρρύνονται και να τους παρέχεται στήριξη για την εφαρμογή τους με συντονισμένο τρόπο.

3.1.8 Η αυτονομία των κοινωνικών εταίρων και η ελευθερία τους να διαπραγματεύονται συλλογικά σε εθελοντική βάση θα πρέπει να γίνονται σεβαστές. Οι συλλογικές διαπραγματεύσεις και η αύξηση της κάλυψης που παρέχουν εξακολουθούν να είναι το καλύτερο εργαλείο για την επίτευξη της σωστής ισορροπίας στον καθορισμό των μισθών, όσον αφορά την ορθότητα και την ανταπόκριση των μισθών στις αλλαγές της παραγωγικότητας, τη βελτίωση των εργασιακών συνθηκών και τις εισφορές κοινωνικής ασφάλισης. Όπου υπάρχει νόμιμος κατώτατος μισθός, η αποτελεσματική συμμετοχή των κοινωνικών εταίρων είναι εξίσου σημαντική για την εύρεση των σωστών λύσεων, προκειμένου να επιτευχθεί ανοδική κοινωνικοοικονομική σύγκλιση προσαρμοσμένη στην εκάστοτε εθνική κατάσταση. Όταν η κάλυψη των συλλογικών διαπραγματεύσεων είναι ανεπαρκής, τα κράτη μέλη θα πρέπει να προσπαθούν να δημιουργήσουν ευνοϊκές συνθήκες ώστε οι κοινωνικοί εταίροι να εργαστούν για την ενίσχυσή τους.

3.1.9 Η συμμετοχή των κοινωνικών εταίρων απεδείχθη πολύτιμη κατά τη διάρκεια της κρίσης της νόσου COVID-19. Σε αυτό το ταραχώδες πλαίσιο, πρέπει να ληφθούν μέτρα για την ενίσχυση τόσο του ρόλου των κοινωνικών εταίρων όσο και της συμμετοχής τους στον σχεδιασμό και την εφαρμογή εργασιακών, κοινωνικών και οικονομικών μεταρρυθμίσεων και πολιτικών, μεταξύ άλλων, μέσω της ανάπτυξης των ικανοτήτων τους. Αυτό είναι επίσης σημαντικό για την εφαρμογή του ευρωπαϊκού πυλώνα κοινωνικών δικαιωμάτων και των εθνικών σχεδίων ανάκαμψης και ανθεκτικότητας. Θα πρέπει επίσης να ληφθεί υπόψη ο ρόλος των οργανώσεων της κοινωνίας των πολιτών, σε σύνδεση με τους αντίστοιχους τομείς πολιτικής τους.

3.2. Κατευθυντήρια γραμμή 6: Ενίσχυση της προσφοράς εργασίας και βελτίωση της πρόσβασης στην απασχόληση, στη διά βίου απόκτηση δεξιοτήτων και ικανοτήτων

3.2.1 Η ΕΟΚΕ εκφράζει την ικανοποίησή της για το γεγονός ότι ο τίτλος της κατευθυντήριας γραμμής άλλαξε προκειμένου να περιλαμβάνει την έννοια της διά βίου μάθησης. Δεδομένων των γρήγορων τεχνολογικών εξελίξεων και της διττής πράσινης και ψηφιακής μετάβασης, η «διάρκεια ζωής» των ήδη αποκτηθέντων δεξιοτήτων και ικανοτήτων μικραίνει ολοένα και περισσότερο και αυξάνεται η σημασία της διά βίου απόκτησης σχετικών δεξιοτήτων και ικανοτήτων τόσο για τους εργαζομένους όσο και για τις επιχειρήσεις. Για τον λόγο αυτόν, είναι σημαντικό να αξιολογηθεί η κοινή ευθύνη για τη διά βίου μάθηση σε επίπεδο χώρου εργασίας.

3.2.2 Η ΕΟΚΕ χαιρετίζει την προτεινόμενη προσέγγιση η οποία προσφέρει ολοκληρωμένα μέτρα στήριξης που καθιστούν πιο εύκολη τη διαχείριση των αλλαγών στην αγορά εργασίας. Προκειμένου οι άνθρωποι να μπορούν να ενημερώνονται για τις αλλαγές στην αγορά εργασίας, χρειάζονται ευκαιρίες ( 5 ) αναβάθμισης δεξιοτήτων και επανειδίκευση, οι οποίες χρειάζεται να διασφαλίζονται και να είναι προσβάσιμες καθ’ όλη τη διάρκεια του επαγγελματικού τους βίου (αρχή 1 του ευρωπαϊκού πυλώνα κοινωνικών δικαιωμάτων). Ωστόσο, η έλλειψη κινήτρων για συμμετοχή στην επιμόρφωση εξακολουθεί να αποτελεί σοβαρή πρόκληση και θα πρέπει να διερευνηθούν λύσεις. Στην αξιολόγηση των αναγκών απόκτησης δεξιοτήτων, ιδιαίτερη σημασία έχει ο ρόλος των κοινωνικών εταίρων. Τα κονδύλια επιμόρφωσης διαδραματίζουν σημαντικό ρόλο στη χρηματοδότηση κατάρτισης που σχετίζεται με την εργασία και οι εθνικές ορθές πρακτικές θα πρέπει να προωθούνται και να κοινοποιούνται μεταξύ των κρατών μελών ( 6 )

3.2.3 Ιδιαιτέρως σημαντική είναι η στοχευμένη στήριξη για τους μακροχρόνια άνεργους και/ή για τον μη ενεργό πληθυσμό, καθώς αυξάνει τις πιθανότητές τους για επιστροφή στην αγορά εργασίας και αποτελεί σημαντικό παράγοντα για τη διατήρηση των θέσεων εργασίας. Τα κράτη μέλη θα πρέπει να ενθαρρυνθούν να μειώσουν την περίοδο των 18 μηνών ανεργίας που προβλέπεται για την προσέγγιση των μακροχρόνια ανέργων. Υπάρχει επείγουσα ανάγκη λήψης στοχευμένων μέτρων για την προσέλκυση νέων προς συγκεκριμένες επαγγελματικές σταδιοδρομίες.

3.2.4 Οι ελλείψεις εργατικού δυναμικού έχουν αρχίσει και πάλι να αυξάνονται, μετά τη μείωσή τους κατά τη διάρκεια της κρίσης της πανδημίας COVID-19 ( 7 ) . Η έλλειψη αποτελεσματικών προβλέψεων δεξιοτήτων αποτελεί μείζον ζήτημα για τους εργοδότες σε ολόκληρη την Ευρώπη. Οι επενδύσεις στην εκπαίδευση ενηλίκων και την ανάπτυξη δεξιοτήτων που συνδέονται στενά με τις ανάγκες της αγοράς εργασίας μπορούν να διαδραματίσουν καίριο ρόλο στην οικονομική ανάκαμψη και στην οικοδόμηση μιας κοινωνικής Ευρώπης.

3.2.5 Αυτό ισχύει επίσης για τους πρόσφυγες του πολέμου στην Ουκρανία. Πέρα από τη γλωσσική κατάρτιση, πρέπει επίσης να αναληφθεί δράση για τη διευκόλυνση της διαδικασίας αναγνώρισης προσόντων που έχουν ήδη αποκτηθεί και είναι απαραίτητα για την ενσωμάτωση στην αγορά εργασίας. Η ΕΟΚΕ χαιρετίζει αναλόγως τις κατευθυντήριες γραμμές της Ευρωπαϊκής Επιτροπής σχετικά με την πρόσβαση στην αγορά εργασίας, την επαγγελματική εκπαίδευση και κατάρτιση και την εκπαίδευση ενηλίκων των ατόμων που προσπαθούν να ξεφύγουν από τον επιθετικό πόλεμο της Ρωσίας κατά της Ουκρανίας ( 8 )

3.2.6 Οι απαραίτητες επενδύσεις για την υλοποίηση της πρωτοβουλίας RePowerEU θα συνδέονται στενά με την ανάγκη για καταρτισμένο εργατικό δυναμικό. Όσον αφορά τους ατομικούς λογαριασμούς μάθησης ( 9 ) , η ΕΟΚΕ επαναλαμβάνει την άποψή της ότι η απόφαση σχετικά με την υιοθέτηση των ατομικών λογαριασμών μάθησης ως μηχανισμού παροχής και χρηματοδότησης της κατάρτισης πρέπει να εναπόκειται πλήρως στα κράτη μέλη. Σε κάθε περίπτωση, οι ατομικοί λογαριασμοί μάθησης πρέπει να στηρίζουν την πρόσβαση σε αναγνωρισμένους και επικυρωμένους κύκλους μαθημάτων κατάρτισης. Ο ρόλος των κοινωνικών εταίρων στον σχεδιασμό και/ή τη διαχείριση σχετικών κονδυλίων κατάρτισης είναι πολύ σημαντικός.

3.2.7 Η ΕΟΚΕ συμφωνεί ότι πρέπει να καταβληθούν προσπάθειες για την αύξηση του συνολικού επιπέδου προσόντων σε όλα τα κράτη μέλη. Αυτό είναι ιδιαιτέρως σημαντικό στην αρχή της διαδικασίας εκμάθησης αλλά και καθ’ όλη τη διάρκεια του επαγγελματικού βίου των ανθρώπων. Όπως ορθώς επισημαίνεται στην κοινή έκθεση για την απασχόληση 2022 ( 10 ) , η θετική τάση μείωσης του ποσοστού των ατόμων που εγκαταλείπουν πρόωρα το σχολείο επιβραδύνθηκε και μειώθηκε μόνο κατά 1,1 ποσοστιαία μονάδα μεταξύ 2015 και 2020. Η ενίσχυση των συστημάτων επαγγελματικής εκπαίδευσης και κατάρτισης με βάση την εργασία στα κράτη μέλη και η συνάφεια της τριτοβάθμιας εκπαίδευσης με την αγορά εργασίας είναι ιδιαιτέρως σημαντική, καθώς αυξάνει τον αριθμό των αποφοίτων θετικών επιστημών από επαγγελματική εκπαίδευση και κατάρτιση και ειδικά των γυναικών στην τριτοβάθμια εκπαίδευση.

3.2.8 Η πανδημία έχει πλήξει ιδιαίτερα τους νέους: είναι μία από τις ομάδες που έχει επηρεαστεί περισσότερο από την οικονομική και κοινωνική κρίση που πυροδοτήθηκε από την πανδημία. Η κρίση της νόσου COVID-19 έχει αναιρέσει 10 χρόνια προόδου σε ό,τι αφορά τις θέσεις εργασίας για τους νέους. Προκειμένου να προετοιμαστούν επαρκώς για τις αλλαγές στον κόσμο της εργασίας (παγκοσμιοποίηση, κλιματική κρίση, δημογραφικές αλλαγές και τεχνολογική πρόοδος), οι κυβερνήσεις και οι θεσμοί πρέπει να αξιολογήσουν τον αντίκτυπο κάθε κυρίαρχης τάσης. Μέτρα πολιτικής ειδικά για τους νέους, χωρίς αποκλεισμούς και μελλοντοστρεφή είναι μείζονος σημασίας ώστε να διασφαλιστεί ότι οι νέοι δεν παραμελούνται ( 11 )

3.2.9 Το μισθολογικό χάσμα μεταξύ των φύλων εξακολουθεί να αποτελεί πρόκληση στην ΕΕ. Καθώς αυτό διαφέρει σημαντικά από χώρα σε χώρα, θα πρέπει να αντιμετωπιστούν οι κύριες αιτίες του εν λόγω ζητήματος, όπως ο διαχωρισμός στην αγορά εργασίας και την εκπαίδευση, τα έμφυλα στερεότυπα, η έλλειψη πρόσβασης σε υποδομές φροντίδας παιδιών και άλλων τύπων φροντίδας και ο άνισος καταμερισμός των οικιακών καθηκόντων και των καθηκόντων φροντίδας. Όπου υπάρχουν διακρίσεις στις αμοιβές (συμπεριλαμβανομένης της διάκρισης βάσει της ηλικίας), πρέπει να εξαλειφθούν. Η πρόταση οδηγίας της Ευρωπαϊκής Επιτροπής για τη διαφάνεια των αμοιβών, η οποία βρίσκεται επί του παρόντος υπό συζήτηση, θα πρέπει να συνδράμει τα κράτη μέλη να ενισχύσουν την εφαρμογή της αρχής της ίσης αμοιβής μεταξύ ανδρών και γυναικών για εργασία ίσης αξίας, ως ένα από τα μέτρα για την αντιμετώπιση του μισθολογικού χάσματος μεταξύ των φύλων, χωρίς ωστόσο να παραβλέπονται οι ανησυχίες σχετικά με πρόσθετες επιβαρύνσεις για τις επιχειρήσεις και ιδίως για τις ΜΜΕ.

3.3. Κατευθυντήρια γραμμή 7: Βελτίωση της λειτουργίας των αγορών εργασίας και της αποτελεσματικότητας του κοινωνικού διαλόγου

3.3.1 Για τη βελτίωση της λειτουργίας των αγορών εργασίας, οι ρόλοι και οι ευθύνες των διαφορετικών φορέων (δημόσιες υπηρεσίες απασχόλησης και κοινωνικές υπηρεσίες) πρέπει να προσαρμοστούν. Πρέπει να εξεταστεί το ενδεχόμενο θέσπισης εταιρικών σχέσεων μεταξύ των κοινωνικών υπηρεσιών (για την ενημέρωση εκείνων που απέχουν περισσότερο από την αγορά εργασίας και την προετοιμασία τους για τα προγράμματα επιμόρφωσης), των δημόσιων υπηρεσιών απασχόλησης (προσαρμοσμένες ενεργητικές πολιτικές για την αγορά εργασίας με στοιχείο συγκράτησης, κατευθυντήριες γραμμές και συμβουλευτικές υπηρεσίες) και των ιδιωτικών υπηρεσιών απασχόλησης (κοινές και/ή συμπληρωματικές δράσεις, π.χ. κοινή βάση δεδομένων κενών θέσεων απασχόλησης). Η αποτελεσματικότητα των μέτρων πολιτικής πρέπει να αξιολογηθεί και τα μέτρα θα πρέπει κατά περίπτωση να επανεξεταστούν ή να επανασχεδιαστούν. Η ικανότητα των δημόσιων υπηρεσιών απασχόλησης θα πρέπει να βελτιωθεί, μεταξύ άλλων, μέσω της ψηφιοποίησης των υπηρεσιών τους. Επίσης, θα πρέπει να ενθαρρυνθεί η συνεργασία με ιδιωτικές υπηρεσίες απασχόλησης και με άλλους σχετικούς φορείς της αγοράς εργασίας.

3.3.2 Οι κοινωνικοί εταίροι μπορούν να διαδραματίσουν καίριο ρόλο, ιδίως στο πλαίσιο των τοπικών αγορών εργασίας και των τομέων σε μετάβαση, όπου μπορούν να βοηθήσουν στη διευκόλυνση της μετάβασης μεταξύ τομέων, θέσεων εργασίας και/ή επαγγελμάτων. Οι οργανώσεις της κοινωνίας των πολιτών διαδραματίζουν επίσης σημαντικό ρόλο, δεδομένου ότι διαθέτουν ειδική εμπειρογνωμοσύνη σε διάφορες μορφές απασχόλησης (ιδίως σε ό,τι αφορά τις ευάλωτες ομάδες) και σε κοινωνικά ζητήματα. Επιπλέον, παρέχουν υπηρεσίες κοινής ωφελείας στον εκπαιδευτικό και τον κοινωνικό τομέα.

3.3.3 Το ποσοστό αεργίας είναι σχετικά υψηλό σε όλη την ΕΕ ( 12 ) . Τώρα είναι η στιγμή να επαναφέρουμε στην αγορά εργασίας εκείνους που απέχουν περισσότερο από αυτήν. Εάν ρυθμιστούν σωστά μέσω νομοθεσίας ή συλλογικών διαπραγματεύσεων σε εθνικό επίπεδο για τη διασφάλιση δίκαιων εργασιακών συνθηκών, οι διάφορες μορφές εργασίας, η ευελιξία στην εργασία και η τηλεργασία θα μπορούσαν να αποτελέσουν σημαντικούς παράγοντες ώστε να καταστεί δυνατή η εύρεση εργασίας ιδίως για άτομα που ανήκουν σε ευάλωτες ομάδες. Κοινωνικές υποδομές και υπηρεσίες που αφορούν για παράδειγμα τη φροντίδα παιδιών ή τη μακροχρόνια φροντίδα καθιστούν δυνατό για ανθρώπους με ευθύνες φροντίδας να εξετάσουν το ενδεχόμενο εισόδου στην αγορά εργασίας.

3.3.4 Η συνεργασία με τους κοινωνικούς εταίρους είναι το κλειδί για την προώθηση δίκαιων, διαφανών και προβλέψιμων εργασιακών συνθηκών, που ισορροπούν τα δικαιώματα με τις υποχρεώσεις. Η ΕΟΚΕ συμμερίζεται την άποψη ότι οι εργασιακές σχέσεις που οδηγούν σε άτυπες και επισφαλείς συνθήκες εργασίας θα πρέπει να προλαμβάνονται. Αυτό περιλαμβάνει την εργασία σε πλατφόρμες, για την οποία συζητείται η κατάρτιση σχεδίου οδηγίας. Η ΕΟΚΕ επισημαίνει ότι τα μέτρα που ρυθμίζουν νέα μοντέλα εργασίας, συμπεριλαμβανομένης της εργασίας σε πλατφόρμες, θα πρέπει να ρυθμίζουν τις ευέλικτες ρυθμίσεις εργασίας, στο κατάλληλο ευρωπαϊκό και εθνικό επίπεδο, και να παρέχουν ταυτόχρονα σημαντικές εγγυήσεις για την επαρκή προστασία των εργαζομένων. Ο ρόλος των κοινωνικών εταίρων θα πρέπει να γίνεται σεβαστός.

3.4. Κατευθυντήρια γραμμή 8: Προαγωγή των ίσων ευκαιριών για όλους, προώθηση της κοινωνικής ένταξης και καταπολέμηση της φτώχειας

3.4.1 Η προώθηση ίσων ευκαιριών για όλους και αγορών εργασίας χωρίς αποκλεισμούς είναι ιδιαιτέρως σημαντική τώρα που η Ευρώπη βιώνει διάφορες κρίσεις, με στόχο τόσο την επίτευξη του στόχου του 78 % του πληθυσμού στην απασχόληση που ορίζεται από το σχέδιο δράσης για την εφαρμογή του ευρωπαϊκού πυλώνα κοινωνικών δικαιωμάτων όσο και για την αντιμετώπιση των ελλείψεων εργατικού δυναμικού. Αυτό ισχύει για όσους υποεκπροσωπούνται στην αγορά εργασίας, αλλά και λόγω του τεράστιου κύματος ανθρώπων που έχουν διαφύγει από τον πόλεμο στην Ουκρανία. Μόλις η οδηγία για την προσωρινή προστασία τέθηκε σε ισχύ, τα κράτη μέλη έδρασαν γρήγορα για την προσαρμογή των εθνικών τους ρυθμιστικών πλαισίων, ώστε να μπορέσουν να παρέχουν στήριξη σε Ουκρανούς πρόσφυγες και υπηκόους τρίτων χωρών που ζούσαν στην Ουκρανία, αλλά οι οποίοι εγκατέλειψαν τη χώρα και έχουν καταφύγει στην Ευρώπη λόγω του πολέμου. Οποιαδήποτε σημεία συμφόρησης πρέπει να αντιμετωπιστούν.

3.4.2 Χρειάζεται μια προσαρμοσμένη προσέγγιση για τις διάφορες ευάλωτες ομάδες [π.χ. μεγαλύτερης ηλικίας εργαζόμενοι, (νέα) άτομα με αναπηρία, άτομα με ευθύνες φροντίδας, οι μακροχρόνια άνεργοι και άτομα με ασυνεχές ιστορικό απασχόλησης, νέοι ΕΕΑΚ, μετανάστες κ.λπ.]. Οι διαφορές απασχόλησης μεταξύ των αγροτικών και αστικών περιοχών θα πρέπει επίσης να ληφθούν υπόψη. Τα κονδύλια της ΕΕ θα πρέπει να χρησιμοποιηθούν ως μοχλός ενθάρρυνσης των κρατών μελών, ιδίως εκείνων που αναγνωρίζεται πως έχουν χαμηλές επιδόσεις στον κοινωνικό πίνακα αποτελεσμάτων, για την παροχή κινήτρων σε εργαζομένους ώστε να προσλαμβάνουν άτομα με αναπηρία ή να προωθούν την αυτοαπασχόληση. Η αξιοπρεπής εργασία είναι το καλύτερο εργαλείο για τη μείωση της φτώχειας και την αναγνώριση της ανθρώπινης αξιοπρέπειας.

3.4.3 Τα προσωρινά επιδόματα και τα μέτρα στήριξης του εισοδήματος θα πρέπει να παρέχονται για το απαιτούμενο χρονικό διάστημα προκειμένου να συνοδεύουν άνεργους ή χαμηλόμισθους σε νέες και καλύτερες ευκαιρίες απασχόλησης. Η χορήγηση παροχών σε εργαζομένους ( 13 ) , σε συνδυασμό με διαρθρωτικά μέτρα για τη διευκόλυνση της ένταξης των ευάλωτων ομάδων στην αγορά εργασίας, μπορεί να διευκολύνουν την είσοδό τους στην αγορά εργασίας, αλλά θα πρέπει να αποτελούν μεταβατικά, έκτακτα και συμπληρωματικά μέτρα, δεδομένου ότι θα πρέπει να ενθαρρύνεται και να υποστηρίζεται μια κατάλληλη μισθολογική πολιτική που θα επιτρέπει ένα αξιοπρεπές βιοτικό επίπεδο.

3.4.4 Οι επιχειρήσεις κοινωνικής οικονομίας είναι σημαντικές, ιδίως ως θέσεις εργασίας της κατώτατης βαθμίδας για τους πιο ευάλωτους και για την παροχή υπηρεσιών σε περιφερειακό επίπεδο. Η ΕΟΚΕ χαιρετίζει το σχέδιο δράσης της ΕΕ για την κοινωνική οικονομία και παροτρύνει την Ευρωπαϊκή Επιτροπή να καθορίσει έργα αξιολόγησης των βέλτιστων έργων σε εθνικό επίπεδο.

3.4.5 Χαιρετίζει ιδιαιτέρως την έμφαση που δίνεται στα παιδιά. Η παιδική φτώχεια θα πρέπει να αντιμετωπιστεί με εμπεριστατωμένα και ολοκληρωμένα μέτρα και θα πρέπει να ενθαρρυνθεί η δράση για την εφαρμογή της εγγύησης για τα παιδιά. Η ΕΟΚΕ συμφωνεί απόλυτα ότι η διαθεσιμότητα οικονομικά προσιτών, προσβάσιμων και ποιοτικών υπηρεσιών, όπως η προσχολική εκπαίδευση και φροντίδα, η εξωσχολική φροντίδα, η εκπαίδευση, η κατάρτιση, η στέγαση, καθώς και η υγεία και η μακροχρόνια φροντίδα, αποτελούν καθοριστικό παράγοντα για τη μείωση της παιδικής φτώχειας και την εξασφάλιση ίσων ευκαιριών. Γενικότερα, θα πρέπει να ενισχυθεί η αποτελεσματική πρόσβαση σε ποιοτικές κοινωνικές υπηρεσίες που συνδέονται με τις ανάγκες του ατόμου. Η κρίση της νόσου COVID-19 απέδειξε με σκληρό τρόπο την ύπαρξη της ανάγκης αυτής και το ζήτημα αυτό δεν πρέπει να ξεχαστεί μόλις η πανδημία φτάσει στο τέλος της.

3.4.6 Ταυτόχρονα, η πράσινη μετάβαση που οδηγεί στην ενεργειακή μετάβαση και ιδιαιτέρως οι πρόσφατες αυξήσεις στις τιμές της ενέργειας καθιστούν τη ζωή ακόμη πιο περίπλοκη για τις ευάλωτες ομάδες ( 14 ) . Παρά τις πολιτικές δεσμεύσεις, χρειάζεται ακόμη να καταβληθούν προσπάθειες για την αντιμετώπιση της ενεργειακής φτώχειας και προκειμένου να διασφαλιστεί ότι τα ληφθέντα μέτρα είναι ορθώς στοχευμένα και αποτελεσματικά.

3.4.7 Ο συνδυασμός ενός ολοένα γηράσκοντος πληθυσμού, του αυξημένου προσδόκιμου ζωής και ενός συρρικνούμενου εργατικού δυναμικού σημαίνει ότι ολοένα μεγαλύτερος αριθμός ηλικιωμένων θα είναι οικονομικά εξαρτημένος, εκτός αν καταφέρουμε να διευρύνουμε το εργατικό δυναμικό μέσο πιο πολυδεκτικών αγορών εργασίας, συμπεριλαμβανομένης της ενεργοποίησης ομάδων που σήμερα αποκλείονται από την αγορά εργασίας ή υποεκπροσωπούνται σε αυτήν. Απαιτείται ανάληψη δράσης για την αντιμετώπιση των προκλήσεων που αντιμετωπίζουν τα συστήματα κοινωνικής ασφάλισης και ιατροφαρμακευτικής περίθαλψης στα κράτη μέλη. Η επάρκεια και η οικονομική βιωσιμότητα των συνταξιοδοτικών συστημάτων για όλους είναι μείζονος σημασίας πολιτική για όλα τα κράτη μέλη. Η ΕΟΚΕ χαιρετίζει την ολοκληρωμένη προσέγγιση που προτείνει η Ευρωπαϊκή Επιτροπή σχετικά με τις ίσες ευκαιρίες μεταξύ ανδρών και γυναικών όσον αφορά την απόκτηση συνταξιοδοτικών δικαιωμάτων και την ανάγκη για στρατηγικές ενεργού γήρανσης για τη διευκόλυνση της συμμετοχής μεγαλύτερης ηλικίας ατόμων στην αγορά εργασίας και τη μείωση του συνταξιοδοτικού χάσματος μεταξύ των φύλων. Η ΕΟΚΕ υπογραμμίζει τη σημασία της αποφυγής αποσπασματικών περιόδων εργασίας κατά τον ενεργό επαγγελματικό βίο των εργαζομένων προκειμένου να στηρίζονται τα συστήματα κοινωνικής ασφάλισης μέσω των εισφορών και να διασφαλίζεται ότι οι εργαζόμενοι δικαιούνται επαρκές συνταξιοδοτικό εισόδημα κατά τη συνταξιοδότησή τους.

Βρυξέλλες, 22 Σεπτεμβρίου 2022. Η Πρόεδρος της Ευρωπαϊκής Οικονομικής και Κοινωνικής Επιτροπής Christa SCHWENG

(1) Ευρωπαϊκό Εξάμηνο 2022: εκθέσεις ανά χώρα.

(2) European Economic Forecast (Ευρωπαϊκές οικονομικές προβλέψεις). Άνοιξη 2022.

(3) Εαρινές οικονομικές προβλέψεις για το 2022: Η ρωσική εισβολή δοκιμάζει την οικονομική ανθεκτικότητα της ΕΕ.

(4) Κοινή έκθεση για την απασχόληση 2022.

(5) Βλέπε επίσης την έκθεση μελέτης του Παρατηρητηρίου της Αγοράς Εργασίας The work of the future: ensuring lifelong learning and training of employees [Εργασίες του μέλλοντος: διασφάλιση της διά βίου μάθησης και της επιμόρφωσης των εργαζομένων].

(6) Γνωμοδότηση της ΕΟΚΕ με θέμα Δέσμη μέτρων για τη μάθηση και απασχολησιμότητα (ΕΕ C 323 της 26.8.2022, σ. 62).

(7) Κοινή έκθεση για την απασχόληση 2022.

(8) C(2022) 4050 final.

(9) Σύσταση του Συμβουλίου σχετικά με τους ατομικούς λογαριασμούς μάθησης.

(10) Εκδοθείσα από το Συμβούλιο στις 14 Μαρτίου 2022.

(11) Η ΕΟΚΕ επεξεργάζεται επί του παρόντος ενημερωτική έκθεση με θέμα Η ίση μεταχείριση των νέων στην αγορά εργασίας.

(12) Το υψηλότερο ποσοστό αεργίας καταγράφεται στην Ιταλία (πάνω από 37 % το 2021). Ποσοστό αεργίας μεγαλύτερο του 30 % υπάρχει επίσης στην Κροατία, τη Ρουμανία, την Ελλάδα και το Βέλγιο. Περισσότερα στοιχεία για τον οικονομικά μη ενεργό πληθυσμό στην Ευρώπη διατίθενται εδώ.

(13) Ο ΟΟΣΑ ορίζει τη χορήγηση παροχών σε εργαζομένους ως «μόνιμες εκπτώσεις φόρου που εξαρτώνται από την εργασία, φορολογικές ελαφρύνσεις ή ισοδύναμα συστήματα παροχών, τα οποία έχουν σχεδιαστεί με διττό σκοπό τη μείωση της φτώχειας των εργαζομένων και την αύξηση των κινήτρων εργασίας για τους εργαζομένους με χαμηλό εισόδημα».

(14) Bλ. επίσης τη γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου για τη σύσταση Κοινωνικού Ταμείου για το Κλίμα» (ΕΕ C 152 της 6.4.2022, σ. 158).